Namibië onthoring renosters om stropery te voorkomArgieffoto Foto: Andrew Taylor, ScienceLine Omgewingsowerhede in Namibië wat met ŉ groot proses begin het om swartrenosters te onthoring, het reeds drie karkasse opgespoor wat deur stropers agtergelaat is. “Die proses het ongeveer ŉ maand gelede in afgeleë gebiede begin in ŉ poging om Namibië se swartrenosters van stropers te red,” het Romeo Muyunda, woordvoerder vir die ministerie van omgewingsake, Maandag aan ŉ Sapa-korrespondent gesê. “Daar word vordering gemaak, maar ons is nog nie klaar nie.” Hy wou nie bekend maak hoeveel swartrenosters reeds onthoring is nie weens die sensitiwiteit van die saak. Lugspoorspanne het verlede week tydens die proses drie karkasse in die gebied opgemerk terwyl hulle op soek was na verdere renosters wat onthoring moet word. Dit bring die getal gestroopte renosters in Namibië vanjaar tot op 18 te staan. Drie van die 18 was witrenosters wat op ŉ kommersiële plaas geskiet is. Renosterstropery het sedert 2009 in Namibië toegeneem ná bykans geen voorvalle in ongeveer 10 jaar nie. Altesaam 26 renosters is tot dusver in Namibië gestroop. Daar is ongeveer 1 800 swartrenosters in Namibië.